KCE พุ่ง 8% โบรกฯมองครึ่งปีหลังโตแกร่ง จ่อเพิ่มกำลังผลิต-บาทอ่อนค่าหนุน อัพเป้า 95 บ. 
KCE พุ่ง 8% โบรกฯแนะ “ซื้อ” อัพเป้าใหม่ 95 บ. มองภาพรวมครึ่งปีหลังโตต่อเนื่อง จากกำลังการผลิตที่เพิ่มขึ้นและเงินบาทอ่อนค่าหนุน พร้อมปรับประมาณการกำไรปีนี้เพิ่มขึ้น 14% ขณะที่ระหว่างกาลประกาศจ่ายปันผล 0.60 บ./หุ้น ขึ้น XD วันที่ 23 ส.ค.2564
17 ส.ค. 2564

ผู้สื่อข่าวรายงานว่าวันนี้ (17ส.ค. 2564) ราคาหุ้นบริษัท เคซีอี อีเลคโทรนิคส์ จำกัด (มหาชน) หรือ KCE ณ เวลา 15.22 น. อยู่ที่ระดับ 87.75 บาท เพิ่มขึ้น 6.25 บาท หรือ 7.67% โดยทำจุดสูงสุด 88.50 บาท และทำจุดต่ำสุด 81.75 บาท ด้วยมูลค่าการซื้อขาย 2.36 พันล้านบาท

บริษัทหลักทรัพย์ เอเชีย เวลท์ จำกัด ระบุในบทวิเคราะห์ (13 ส.ค. 2564) โดยคาดผลประกอบการครึ่งปีหลัง 2564 เติบโตต่อเนื่อง และมีอัตรากำไรดีกว่าครึ่งปีแรก 2564 ทั้งนี้รายได้เติบโตจากกำลังการผลิตที่เพิ่มขึ้นและเงินบาทที่อ่อนค่า
อย่างไรก็ดีทางฝ่ายวิจัยได้ปรับระมาณการกำไรสุทธิปี 2564 ขึ้น 14% และปี 2565 ขึ้น 19% ซึ่งก่อนหน้านี้บริษัทได้รายงานกำไรสุทธิไตรมาส 2/2564 เติบโตจากงวดเดียวกันของปีก่อนและจากไตรมาสก่อนดีกว่าตลาดคาด
อีกทั้งยังได้ประกาศจ่ายเงินปันผล 0.60 บาท ขึ้นเครื่องหมาย XD วันที่ 23 ส.ค. 2564 และจะได้รับเงินปันผลในวันที่ 8 ก.ย. 2564 ดังนั้นยังคงคำแนะนำ “ซื้อ” ราคาเป้าหมายใหม่ 95 บาท
 